b'\n_START_ARTICLE_\nNaravna katastrofa\n_START_PARAGRAPH_\nNaravna katastrofa je posledica delovanja naravnega pojava, ki ga ozna\xc4\x8dujemo za naravno tveganje (potres, cunami, orkan, poplava, izbruh ognjenika ipd.) in ima izrazito negativne (\xc2\xbbkatastrofalne\xc2\xab) posledice za \xc4\x8dlove\xc5\xa1ko skupnost na prizadetem obmo\xc4\x8dju.\n_START_SECTION_\nDefinicija in zna\xc4\x8dilnosti\n_START_PARAGRAPH_\nSplo\xc5\xa1no sprejeta definicija naravne katastrofe ne obstaja. Najosnovnej\xc5\xa1i pogoj za opredelitev pojava kot naravno katastrofo je, da povzro\xc4\x8di hudo motnjo v \xc4\x8dlove\xc5\xa1ki skupnosti, po definiciji belgijskega Centra za raziskave epidemiologije katastrof (CRED) pa mora naravna katastrofa povzro\xc4\x8diti vsaj 10 \xc4\x8dlove\xc5\xa1kih smrtnih \xc5\xbertev in/ali prizadeti \xc5\xa1e 100 ljudi in/ali pripraviti lokalne oblasti da razglasijo izredno stanje oz. zaprosijo mednarodno skupnost za pomo\xc4\x8d. Zadnji pogoj v svoji definiciji upo\xc5\xa1teva tudi Organizacija zdru\xc5\xbeenih narodov - po njej je naravna katastrofa pojav, ki presega zmo\xc5\xbenosti skupnosti za odpravo njegovih posledic. Bolj specifi\xc4\x8dna je definicija solidarnostnega sklada Evropske unije, po kateri za \xc2\xbbhudo\xc2\xab\xc2\xa0\xc5\xa1teje naravna katastrofa, ki povzro\xc4\x8di v neki dr\xc5\xbeavi za ve\xc4\x8d kot 3 milijarde evrov ali ve\xc4\x8d kot 0,6\xc2\xa0% bruto doma\xc4\x8dega proizvoda \xc5\xa1kode. Ker definicija naravne katastrofe vklju\xc4\x8duje vpliv na \xc4\x8dloveka, niso vsi siloviti naravni pojavi katastrofe. Orkan, ki se razdivja nad nenaseljenim oceanom, ni naravna katastrofa, je pa bil naravna katastrofa orkan Katrina, ki je leta 2004 prizadel ameri\xc5\xa1ko mesto New Orleans z okolico._NEWLINE_Po definiciji Rde\xc4\x8dega kri\xc5\xbea delimo naravne katastrofe na hidrometeorolo\xc5\xa1ke in geofizikalne. V prvi skupini so plazovi, poplave, su\xc5\xa1e, temperaturni ekstremi, po\xc5\xbeari, viharji in podobni, v drugi pa potresi in ognjeni\xc5\xa1ki izbruhi._NEWLINE_Glede na to, da osnovna definicija navaja samo hudo motnjo v \xc4\x8dlove\xc5\xa1ki skupnosti, je lahko kot naravna katastrofa opredeljen tudi pojav, ki ne povzro\xc4\x8di neposredne fizi\xc4\x8dne \xc5\xa1kode. Primer je orkan, ki se iznad oceana bli\xc5\xbea obalnemu mestu in oblasti zaradi njega evakuirajo celotno obalno obmo\xc4\x8dje, nato pa spremeni smer in se izogne naseljenim delom obale._NEWLINE_Druge bistvene zna\xc4\x8dilnosti naravnih katastrof so, da jih ni mo\xc4\x8d predvideti ali prepre\xc4\x8diti. Za nekatera naravna tveganja sicer poznamo opozorilna znamenja (npr. pove\xc4\x8dano izhajanje radona iz tal pred potresom), vendar ta niso povsem zanesljiva in po navadi ne dajo dovolj \xc4\x8dasa za pripravo ali beg. Pogosto je pojav, ki povzro\xc4\x8di naravno katastrofo, kratkotrajen (nekaj minut do nekaj ur), odprava posledic pa lahko traja mesece ali leta.\n_START_SECTION_\nPojavnost\n_START_PARAGRAPH_\nV zadnjem stoletju se je \xc5\xa1tevilo zabele\xc5\xbeenih naravnih katastrof v svetu skokovito pove\xc4\x8dalo. Razlogov za tak trend je ve\xc4\x8d, od sprememb podnebja do velikega pove\xc4\x8danja \xc5\xa1tevila ljudi, ki \xc5\xbeivijo v gosto naseljenih obmo\xc4\x8djih sveta, mnoga od katerih so izpostavljena naravnim tveganjem. Po oceni urada Zdru\xc5\xbeenih narodov za zmanj\xc5\xa1anje tveganja za naravne katastrofe so ti pojavi leta 2003 prizadeli 254 milijonov ljudi, kar je trikrat ve\xc4\x8d kot leta 1990.'